ישיבת **סיכום שנה / משוב**

בין רכז פדגוגי לבין רכז מקצוע

או בין רכז מקצוע לבין מורה

ניתן למצוא בשיחת המשוב חמישה שלבים מרכזיים הבנויים בסדר קבוע:

שלב ראשון - **שלב ההכנה**

הרכז עם עצמו: חשוב היטב לפני תחילת השיחה על **מטרת השיחה**.

יכולות להיות מטרות שונות: לעורר נקודות ל*מחשבה* אצל המורה, חיזוק *מוטיבציה*, *שיקוף* הרגלי עבודה ועוד.

מומלץ לחשוב מראש על 2 **נקודות חוזק** ו 2 **נקודות תורפה** של כל רכז.

בכל מטרה שתבחרו החשוב ביותר הוא להוביל את השיחה כךש**מורה יצא מחוזק:** מרגיש מוערך על עבודתו, מכיר בנקודות החוזק שלו והוא יודע להשתמש בהם על מנת להוביל להצלחה.

**תיאום הפגישה**: קיימו את השיחה ב**מקום** נעים, ללא הפרעות. תאמו את הפגישה מראש עם המורה ב**זמן** שנוח לו. יידעו אותו מראש גם על אורך הפגישה.

שלב שני – **הקשבה**

שיחת המשוב נפתחת ב**שאלה כללית** שעליה עונה המורה. **הרכז מקשיב!!!**

שאלה כללית כמו: כיצד עברה עליך השנה בתפקיד? או איך אתה מסכם את השנה? בראיה לאחור איך אתה רואה את השנה עבורך ועבור השותפים שלך (תלמידים, חברי צוות...)?

בשלב הזה מספר המורה מה שבא לו. הוא בוחר במה להתמקד, *אפשר ללמוד מזה הרבה.*

תוך כדי הקשבה נסו לזהות בדבריו: מה הוא רואה כנקודות חוזק, מה היו הקשיים שלו, מה הציפיות שלו, עד כמה הוא מרוצה מההצלחה.

שלב שלישי – **שיח**

בשלב זה אתם מצטרפים לשיחה בניתובה, עדיין לא אמרתם את דבריכם...

ניתן **לבחור 2-3 שאלות** (כגון אלו המצורפות) ולהעלות אותן לדיון עם המורה.

חשוב מאוד לא לשאול הרבה מידי שאלות, זו אינה חקירה במשטרה ולא ראיון בעבודת מחקר...!!

מטרת השלב להוביל אותו למה שתכננתם להוביל לשיקוף ומסקנות שיגדירו את היעד.

זכרו שאתם בשלב הזה, ובכל פעם שהמורה מדבר, **מקשיבים** ולא מגיבים.

**נסו לזהות בדבריו משהו חיובי** שתכלו לציין, בסוף דבריו, כמקור כוח שלו.

להלן דוגמאות לשאלות שיכולות לקדם **שיח פדגוגי מעצים** של הרכז הפדגוגי עם רכז המקצוע:

- מה הן **נקודות החוזק** **שלך** כרכז?

- במה הצלחת **לקדם** **את המקצוע** השנה בתפקידך כרכז מקצוע?

- כיצד **קידמת את הצוות**? איזה תהליך הובלת את הצוות?

- כיצד עבדת עם ה**צוות** שלך?

- מה עוד היית רוצה לעשות **לקידום הצלחת המקצוע**? מה אתה צריך לצורך כך?

- עם אילו **קשיים בתפקיד** התמודדת השנה?

- מה היו ה**קשיים** שלך השנה **בהובלת הצוות** /המקצוע להצלחה?

- מה ניתן לדעתך לשנות **בשנה הבאה** (או לקראת השנה הבאה) על מנת לשפר את המצב?

- מה ה**יעד** שאתה לוקחת על עצמך **לשנה הבאה**?

- מה מה**מושגים** שדיברנו עליהם השנה עובד במקצוע שלך כבר? (מה חזק ומה עדין חלש?) באילו **כלים** השתמשתם על מנת לשפר את הישגי התלמידים? תוכניות לימודים, מיומנויות, מבחנים, חזרות, מיפויים, דפי תרגיל, דף נוסחאות. (דרכי הוראה מגוונות).

- מה היו **נקודות החוזק במקצוע** שלך לדעתך?

- מה היו **נקודות החולשה**?

שלב רביעי - **שיקוף**

שלב זה הינו קריטי - זהו שלב המחבר בין מה שתכננתם לבין מה שהמורה אמר.

עם מה שתאמרו הוא יצא מהשיחה לכן הדברים חייבים להיות ברורים עניינים ולא מתפרשים בכמה אופנים שונים. לא פחות חשוב, אם לא יותר, שבשלב זה **תעלו אך ורק דברים שיכולים לקדם אותו ואת התהליך.**

נסו להתייחס **לנקודות החוזק והתורפה**, שחשבתם עליהם מראש, מתוך הדברים שהוא אמר! אחרת יש תחושה ש'לא התייחסו למה שאמרתי, לא הקשיבו', המורה ננעל ולא קשוב לכם.

במידה ואתם מעוניינים להעלות נקודות שלא עלו מדבריו הם יבואו בהמשך. אחרי שתגיבו למה שהוא אמר אפשר להתייחס גם למשהו שלא נאמר: אני הייתי רוצה להוסיף נקודה נוספת שאני רואה (חיובית או קושי). ואף לתת **דוגמאות** לדברים שהם לא זיהו או לא שמו לב אליהם.

שלב זה מסתיים ב**הגדרת יעד להמשך העבודה**. רצוי יעד אחד ובטח לא יותר משלושה. על היעדים להיות מוסכמים על שני הצדדים**.** (רצוי שהיעדים יהיו רשומים ומנוסחים בצורה זהה.)

בחרו יעד שאתם בטוחים שהוא יצליח, אין הכוונה לצבור תחושת כישלון.

שלב חמישי – **סיכום**

סיימו את השיחה בשאלה: **מה לקחת מהשיחה עכשיו?**

אם הדברים שאומר המורה אינם בדיוק הדברים שחשוב לכם שייקח משיחה זו, הוסיפו: **הייתי רוצה שתיקח גם...**

שיחה מועילה

**שרית חדד**

יועצת ארגונית-פדגוגית